Likumprojekts

**Dzīvnieku audzēšanas un ciltsdarba likums**

**1. pants. Likumā lietotie termini**

Likumā ir lietoti šādi termini:

1)**apdraudēta šķirne** – vietējā šķirne, kura ģenētiski pielāgojusies vienai vai vairākām Latvijas tradicionālajām audzēšanas sistēmām vai vidēm un kurai apdraudētības statusu ar zinātnisku pamatojumu ir piešķīrusi iestāde, kam ir nepieciešamās prasmes un zināšanas apdraudēto dzīvnieku šķirņu jomā;

2) **audzēšanas programma** – sistemātisku darbību, tostarp vaislas dzīvnieku un to reproduktīvo produktu dokumentēšanas, selekcijas, audzēšanas un apmaiņas, kopums, kas izstrādāts un īstenots, lai saglabātu vai uzlabotu vēlamās fenotipiskās un genotipiskās īpašības vaislas dzīvnieku mērķpopulācijā;

3) **ciltsdarbs**:

a) lauksaimniecības dzīvniekiem – tāds zootehnisko pasākumu komplekss lauksaimniecības dzīvnieku ģenētisko un saimnieciski derīgo īpašību izkopšanai saskaņā ar audzēšanas programmu, kurā ietilpst pareiza uzskaite, snieguma pārbaude, izlase, atlase un ģenētiskās kvalitātes noteikšana,

b) mājas (istabas) dzīvniekiem – tāds zootehnisko pasākumu komplekss mājas (istabas) dzīvnieku ģenētisko un saimnieciski derīgo īpašību izkopšanai saskaņā ar ciltsdarba nolikumu vai vietējām šķirnēm – saskaņā ar audzēšanas programmu, kurā ietilpst pareiza uzskaite, dzīvnieku vērtēšana, darbspēju pārbaude un vaislas atlase;

4) **lauksaimniecības dzīvnieki** – liellopi, cūkas, aitas, kazas, zirgi, kažokzvēri, truši, mājputni, medus bites (*Apis mellifera* L.) un citu sugu dzīvnieki, ko audzē un tur dzīvnieku izcelsmes produktu iegūšanai;

5) **lauksaimniecības dzīvnieku audzēšana** – pasākumu kopums dzīvnieku izcelsmes produktu iegūšanai;

6) **mājas (istabas) dzīvnieki** – suņi, kaķi, mājas (istabas) seski;

7) **pārraudzība** – process, kas nodrošina kvantitatīvus un kvalitatīvus datus par lauksaimniecības dzīvnieku un tā produktivitāti un šo datu reģistrēšanu;

8) **sertificēts vaislas materiāls** – vaislas liellopa, cūkas, aitas, kazas un zirga reproduktīvie produkti: sperma, olšūna vai embrijs, kas atbilst audzēšanas programmā noteiktajiem kritērijiem un par ko ir saņemts vaislas materiāla izmantošanas sertifikāts;

9) **sertificēts vaislinieks** – vīriešu kārtas vaislas liellops, cūka, aita, kaza un zirgs, kas atbilst audzēšanas programmā noteiktajiem kritērijiem un par ko ir saņemts vaislinieka izmantošanas sertifikāts;

10) **snieguma pārbaude** – process audzēšanas programmas īstenošanai, kas nodrošina kvantitatīvus un kvalitatīvus datus par lauksaimniecības dzīvnieku, tā produktivitāti, eksterjeru, kā arī citus ģenētiskās kvalitātes noteikšanai nepieciešamos datus un šo datu reģistrēšanu;

11) **tīršķirnes mājas (istabas) dzīvnieks** – mājas (istabas) dzīvnieks, kas atbilst sugas vai šķirnes standartā un ciltsdarba nolikumā vai vietējām šķirnēm – audzēšanas programmā noteiktajām prasībām;

12) **tīršķirnes vaislas lauksaimniecības dzīvnieks**:

a) liellops, cūka, aita, kaza, zirgs – Eiropas Parlamenta un Padomes 2016. gada 8. jūnija Regulas (ES) Nr. 2016/1012 par zootehniskajiem un ģenealoģiskajiem nosacījumiem dzīvnieku audzēšanai, tīršķirnes vaislas dzīvnieku, krustojuma vaislas cūku un to reproduktīvo produktu tirdzniecībai Savienībā un ievešanai tajā, un ar ko groza Regulu (ES) Nr. 652/2014, Padomes Direktīvas 89/608/EEK un 90/425/EEK un atceļ konkrētus aktus dzīvnieku audzēšanas jomā (Dzīvnieku audzēšanas regula) (turpmāk – regula Nr. 2016/1012), 2. panta 9. punkta izpratnē,

b) pārējie lauksaimniecības dzīvnieki, kas nav minēti šī punkta "a" apakšpunktā, – atbilstoši audzēšanas programmā noteiktajām prasībām;

13) **vietējā šķirne** – Latvijā izveidota lauksaimniecības vai mājas (istabas) dzīvnieku šķirne vai populācija ar kultūrvēsturisku, zinātnisku vai saimniecisku vērtību;

14) **virspārraudzība** – individuālās lauksaimniecības dzīvnieku snieguma pārbaudes un pārraudzības sistēmas sastāvdaļa, ar kuru tiek pārbaudīta dzīvnieku snieguma pārbaudes, pārraudzības un izcelsmes datu ticamība;

15) **zootehniskais sertifikāts**:

a) liellopiem, cūkām, aitām, kazām, zirgiem – regulas Nr. 2016/1012 2. panta 20. punkta izpratnē,

b) pārējiem lauksaimniecības dzīvniekiem, kas nav minēti šī punkta "a" apakšpunktā, – tīršķirnes lauksaimniecības dzīvnieka, tā vaislas materiāla izcelšanos un ciltsvērtību apliecinošs dokuments.

**2. pants. Likuma mērķis**

Likuma mērķis ir nodrošināt dzīvnieku audzēšanas un ciltsdarba attīstību valstī, lai:

1) veicinātu lopkopības nozaru ilgtspējīgu attīstību, sekmētu kvalitatīvu ganāmpulku izaudzēšanu un ekonomisku lopkopības produkcijas ražošanu;

2) saglabātu un uzlabotu lauksaimniecības dzīvnieku produktivitāti un konkurētspēju, sekmējot augstražīgu ganāmpulku veidošanu;

3) saglabātu un aizsargātu dzīvnieku šķirņu daudzveidību, tostarp vietējās šķirnes kā nacionālo vērtību;

4) veicinātu augstvērtīgu mājas (istabas) dzīvnieku iegūšanu.

**3. pants. Likuma darbības joma**

(1) Likums attiecas uz fiziskām un juridiskām personām, kas veic ciltsdarbu un nodarbojas ar lauksaimniecības dzīvnieku, mājas (istabas) dzīvnieku un akvakultūras dzīvnieku audzēšanu, kā arī uz valsts pārvaldes iestādēm, kas pilda ar dzīvnieku audzēšanu un ciltsdarbu saistītus uzdevumus.

(2) Dzīvnieku audzēšanas un ciltsdarba jautājumus, kas nav regulēti šajā likumā, reglamentē regula Nr. 2016/1012 un citi tieši piemērojamie normatīvie akti.

**4. pants. Zemkopības ministrijas kompetence**

Zemkopības ministrija koordinē:

1) vienotu dzīvnieku audzēšanas un ciltsdarba stratēģiju;

2) finansējuma piesaisti dzīvnieku audzēšanai un ciltsdarbam;

3) apdraudēto šķirņu saglabāšanu.

**5. pants. Lauksaimniecības datu centra kompetence**

Lauksaimniecības datu centrs (turpmāk – datu centrs):

1) uztur, kārto un uzrauga vienoto elektronisko uzraudzības sistēmu, ko veido lauksaimniecības dzīvnieku un akvakultūras dzīvnieku, to īpašnieku, ganāmpulku un novietņu reģistrs;

2) piešķir identifikācijas numurus valstī audzējamiem lauksaimniecības dzīvniekiem;

3) uztur, kārto un uzrauga lauksaimniecības dzīvnieku ciltsdarba, snieguma pārbaudes un pārraudzības informācijas datubāzi, ja tas noteikts dzīvnieku audzēšanu un ciltsdarbu regulējošajos normatīvajos aktos;

4) veic virspārraudzību, ja tas noteikts attiecīgās sugas lauksaimniecības dzīvnieku snieguma pārbaudi un pārraudzību regulējošajos normatīvajos aktos;

5) izsniedz fiziskām personām šā likuma 14. panta pirmajā, otrajā, trešajā un ceturtajā daļā minētos sertifikātus un apliecības;

6) uztur, kārto un uzrauga ciltsdarbā iesaistīto personu reģistru normatīvajos aktos par ciltsdarbu noteiktajā kārtībā;

7) uztur un kārto lauksaimniecības dzīvnieku, to īpašnieku, ganāmpulku, novietņu arhīvu un ciltsdarba arhīvu;

8) atzīst šķirnes lauksaimniecības dzīvnieku audzētāju biedrības un krustojuma cūku audzētāju organizācijas, kā arī apstiprina to izstrādātās audzēšanas programmas un grozījumus tajās. Apdraudētas šķirnes lauksaimniecības dzīvnieku saglabāšanai apstiprina vienu audzēšanas programmu. Šķirnes lauksaimniecības dzīvnieku audzētāju biedrības un krustojuma cūku audzētāju organizācijas atbilstības kritērijusun atzīšanas kārtību, kā arī audzēšanas programmas apstiprināšanas kārtību nosaka Ministru kabinets;

9) uztur un dara publiski pieejamus šķirnes lauksaimniecības dzīvnieku audzētāju biedrību un krustojuma cūku audzētāju organizāciju sarakstus;

10) reģistrē šķirnes mājas (istabas) dzīvnieku audzētāju organizācijas. Šķirnes mājas (istabas) dzīvnieku audzētāju organizāciju reģistrēšanas kārtību nosaka Ministru kabinets;

11) atzīst šķirnes mājas (istabas) dzīvnieku audzētāju organizācijas, kas īsteno vietējo šķirņu mājas (istabas) dzīvnieku audzēšanas programmu, kā arī apstiprina to izstrādāto audzēšanas programmu un grozījumus tajā. Apdraudētas šķirnes mājas (istabas) dzīvnieku saglabāšanai apstiprina vienu audzēšanas programmu. Kārtību, kādā atzīst šķirnes mājas (istabas) dzīvnieku audzētāju organizāciju, kas īsteno vietējās šķirnes mājas (istabas) dzīvnieku audzēšanas programmu, un tās atbilstības kritērijus, kā arī kārtību, kādā apstiprina vietējās šķirnes mājas (istabas) dzīvnieku audzēšanas programmu, nosaka Ministru kabinets;

12) uztur un dara publiski pieejamus šķirnes mājas (istabas) dzīvnieku audzētāju organizāciju sarakstus;

13) apstiprina un reģistrē jaunas lauksaimniecības dzīvnieku šķirnes. Lauksaimniecības dzīvnieku šķirnes apstiprināšanas un reģistrēšanas kārtību nosaka Ministru kabinets;

14) ja šā likuma 14. panta pirmajā, otrajā, trešajā un ceturtajā daļā minēto fizisko personu darbība neatbilst normatīvajiem aktiem par dzīvnieku audzēšanu un ciltsdarbu, uz laiku aptur minēto personu darbību vai atsauc tām izsniegtos sertifikātus un apliecības, kas ļauj šīm personām darboties attiecīgajā jomā;

15) ja šķirnes lauksaimniecības dzīvnieku audzētāju biedrības vai krustojuma cūku audzētāju organizācijas darbība neatbilst normatīvajos aktos par dzīvnieku audzēšanu un ciltsdarbu noteiktajām prasībām, īsteno vienu vai vairākas šādas darbības:

a) pieprasa, lai šķirnes lauksaimniecības dzīvnieku audzētāju biedrība atliek tīršķirnes vaislas dzīvnieku ierakstīšanu ciltsgrāmatā vai lai krustojuma cūku audzētāju organizācija atliek krustojuma vaislas cūku reģistrēšanu ciltsreģistrā,

b) pieprasa, lai vaislas dzīvnieki un to reproduktīvie produkti netiek izmantoti ciltsdarbā,

c) pieprasa, lai šķirnes lauksaimniecības dzīvnieku audzētāju biedrība vai krustojuma cūku audzētāju organizācija aptur zootehnisko sertifikātu izsniegšanu,

d) aptur vai atsauc šķirnes lauksaimniecības dzīvnieku audzētāju biedrības vai krustojuma cūku audzētāju organizācijas īstenotās audzēšanas programmas apstiprinājumu, ja minētās biedrības vai organizācijas darbības atkārtoti, pastāvīgi vai kopumā neatbilst tās audzēšanas programmas prasībām,

e) atsauc šķirnes lauksaimniecības dzīvnieku audzētāju biedrības vai krustojuma cūku audzētāju organizācijas atzīšanu, ja minētās biedrības vai organizācijas darbība atkārtoti, pastāvīgi vai kopumā neatbilst normatīvajos aktos par dzīvnieku audzēšanu un ciltsdarbu noteiktajām prasībām vai minētā biedrība vai organizācija neatbilst šķirnes lauksaimniecības dzīvnieku audzētāju biedrības vai krustojuma cūku audzētāju organizācijas atbilstības kritērijiem;

16) ja šķirnes mājas (istabas) dzīvnieku audzētāju organizācija ir pārkāpusi normatīvajos aktos par ciltsdarbu noteiktās prasības, uz laiku aptur minētās organizācijas darbību vai izslēdz to no šķirnes mājas (istabas) dzīvnieku audzētāju organizāciju reģistra;

17) ja šķirnes mājas (istabas) dzīvnieku audzētāju organizācija, kas īsteno vietējās šķirnes mājas (istabas) dzīvnieku audzēšanas programmu, ir pārkāpusi normatīvajos aktos par ciltsdarbu noteiktās prasības, īsteno vienu vai vairākas šādas darbības:

a) aptur vai atsauc šķirnes mājas (istabas) dzīvnieku audzētāju organizācijas audzēšanas programmas apstiprinājumu, ja minētās organizācijas darbības atkārtoti, pastāvīgi vai kopumā neatbilst tās audzēšanas programmas prasībām,

b) uz laiku aptur šķirnes mājas (istabas) dzīvnieku audzētāju organizācijas darbību vai atsauc šķirnes mājas (istabas) dzīvnieku audzētāju organizācijas atzīšanu, ja minētās organizācijas darbība atkārtoti, pastāvīgi vai kopumā neatbilst normatīvajos aktos par ciltsdarbu noteiktajām prasībām vai minētā organizācija neatbilst šķirnes mājas (istabas) dzīvnieku audzētāju organizācijas atbilstības kritērijiem.

**6. pants. Pārtikas un veterinārā dienesta kompetence**

(1) Šā likuma un citu ar dzīvnieku audzēšanu un ciltsdarbu saistīto normatīvo aktu ievērošanu uzrauga un kontrolē Pārtikas un veterinārais dienests.

(2) Pārtikas un veterinārajam dienestam ir tiesības kontrolēt fiziskas un juridiskas personas, kas nodarbojas ar lauksaimniecības un mājas (istabas) dzīvnieku ciltsdarbu, tostarp lauksaimniecības dzīvnieku īpašniekus, šķirnes lauksaimniecības dzīvnieku audzētāju biedrības, krustojuma cūku audzētāju organizācijas, šķirnes mājas (istabas) dzīvnieku audzētāju organizācijas, šā likuma 14. panta pirmajā, otrajā, trešajā un ceturtajā daļā minētās personas, kā arī spermas, olšūnu un embriju apritē iesaistītās personas, apmeklēt šīs personas to darbības vietā un pieprasīt no tām dokumentus un informāciju.

(3) Pārtikas un veterinārais dienests sagatavo plānu un saskaņā ar to regulāri uzrauga un kontrolē šā panta otrajā daļā minētās personas.

(4) Pārtikas un veterinārais dienests informē datu centru par šā panta otrajā daļā minēto personu darbībā konstatētajiem pārkāpumiem.

**7. pants. Latvijas Lauksaimniecības universitātes kompetence**

1. Latvijas Lauksaimniecības universitāte piešķir vietējai šķirnei apdraudētās šķirnes statusu un savā tīmekļvietnē publicē apdraudēto šķirņu sarakstu.
2. Latvijas Lauksaimniecības universitāte uztur lauksaimniecības dzīvnieku un vietējo šķirņu mājas (istabas) dzīvnieku gēnu banku bioloģiskās daudzveidības nodrošināšanai. Kārtību, kādā uztur lauksaimniecības dzīvnieku un vietējo šķirņu mājas (istabas) dzīvnieku gēnu banku, nosaka Ministru kabinets.

**8. pants. Šķirnes lauksaimniecības dzīvnieku audzētāju biedrības un krustojuma cūku audzētāju organizācijas kompetence**

Šķirnes lauksaimniecības dzīvnieku audzētāju biedrība un krustojuma cūku audzētāju organizācija pilda šādus ar ciltsdarbu saistītus uzdevumus:

1) izstrādā un īsteno lauksaimniecības dzīvnieku sugu, šķirņu, līniju vai krustojuma vaislas cūku audzēšanas programmas;

2) kārto liellopu, cūku, aitu, kazu un zirgu šķirņu ciltsgrāmatu vai krustojuma cūku ciltsreģistru, kā arī vaislas dzīvnieku reģistru par pārējiem lauksaimniecības dzīvniekiem. Kārtību, kādā kārto liellopu, cūku, aitu, kazu un zirgu šķirņu ciltsgrāmatu, krustojuma cūku ciltsreģistru vai vaislas dzīvnieku reģistru, nosaka Ministru kabinets;

3) izsniedz zootehnisko sertifikātu tīršķirnes vaislas lauksaimniecības dzīvniekiem, krustojuma vaislas cūkām un to vaislas materiālam. Tīršķirnes vaislas lauksaimniecības dzīvnieka, krustojuma vaislas cūkas un to vaislas materiāla zootehniskā sertifikāta izsniegšanas kārtību un tajā norādāmos datus nosaka Ministru kabinets;

4) izsniedz izcelsmes apliecinājumu lauksaimniecības dzīvniekiem, kas nav tīršķirnes lauksaimniecības dzīvnieki vai krustojuma vaislas cūkas. Lauksaimniecības dzīvnieka izcelsmes apliecinājuma izsniegšanas kārtību un tajā norādāmos datus nosaka Ministru kabinets;

5) sertificē liellopu, cūku, aitu, kazu un zirgu vaisliniekus un vaislas materiālu. Liellopu, cūku, aitu, kazu un zirgu vaislinieku un vaislas materiāla sertifikācijas kārtību nosaka Ministru kabinets;

6) organizē ciltsvērtības noteikšanas pasākumus, izsoles un līdzdalību lauksaimniecības dzīvnieku izstādēs, kā arī zirgu darbspēju vērtēšanas pasākumus;

7) pārstāv šķirnes lauksaimniecības dzīvnieku un krustojuma cūku audzētāju intereses dzīvnieku audzēšanas un ciltsdarba jomā Latvijā un ārvalstīs;

8) kārto un uztur lauksaimniecības dzīvnieku ciltsdarba, snieguma pārbaudes un pārraudzības informācijas datubāzi, ja tas noteikts ciltsdarbu regulējošajos normatīvajos aktos;

9) veic virspārraudzību, ja tas noteikts attiecīgās sugas lauksaimniecības dzīvnieku snieguma pārbaudi un pārraudzību regulējošajos normatīvajos aktos.

**9. pants. Šķirnes mājas (istabas) dzīvnieku audzētāju organizācijas kompetence**

(1) Šķirnes mājas (istabas) dzīvnieku audzētāju organizācija pilda šādus ar ciltsdarbu saistītus uzdevumus:

1) kārto ciltsgrāmatu;

2) izsniedz ciltsrakstus tīršķirnes mājas (istabas) dzīvniekiem;

3) nodarbojas ar šķirnes mājas (istabas) dzīvnieku vērtēšanu, darbspēju pārbaudi un vaislas atlasi;

4) organizē šķirnes mājas (istabas) dzīvnieku līdzdalību dzīvnieku izstādēs;

5) pārstāv šķirnes mājas (istabas) dzīvnieku audzētāju intereses ciltsdarba jomā Latvijā un ārvalstīs;

6) kārto un uztur mājas (istabas) dzīvnieku vērtēšanas un darbspēju pārbaudes informācijas datubāzi.

(2) Papildus šā panta pirmajā daļā minētajiem uzdevumiem šķirnes mājas (istabas) dzīvnieku audzētāju organizācija, kas vēlas īstenot vietējās šķirnes mājas (istabas) dzīvnieku audzēšanas programmu, izstrādā šo dzīvnieku audzēšanas programmu.

(3) Kārtību, kādā šķirnes mājas (istabas) dzīvnieku audzētāju organizācija kārto mājas (istabas) dzīvnieku ciltsgrāmatu un izsniedz šo dzīvnieku ciltsrakstus, nosaka Ministru kabinets.

**10. pants. Lauksaimniecības dzīvnieku un akvakultūras dzīvnieku, to ganāmpulku un novietņu reģistrēšana un dzīvnieku apzīmēšana**

(1) Visi lauksaimniecības dzīvnieki un akvakultūras dzīvnieki, to ganāmpulki un novietnes ir reģistrējami, un visi lauksaimniecības dzīvnieki ir apzīmējami. Lauksaimniecības dzīvnieku un akvakultūras dzīvnieku, to ganāmpulku un novietņu reģistrēšanas kārtību, kā arī lauksaimniecības dzīvnieku apzīmēšanas kārtību nosaka Ministru kabinets.

(2) Šķirnes mājas (istabas) dzīvnieki ir apzīmējami un reģistrējami saskaņā ar normatīvajiem aktiem par mājas (istabas) dzīvnieku reģistrācijas kārtību.

**11. pants. Lauksaimniecības dzīvnieku pēcnācēju ieguve**

(1) Liellopu, cūku, aitu, kazu un zirgu pēcnācējus ciltsdarbam iegūst no sertificētiem vaisliniekiem un sertificēta vaislas materiāla.

(2) Cūku ganāmpulkos, kuros notiek pārraudzība, pēcnācējus iegūst no vaisliniekiem un vaislas materiāla, kura izcelsme ir zināma vismaz vienā paaudzē.

**12. pants. Tīršķirnes vaislas lauksaimniecības dzīvnieku, krustojuma vaislas cūku un to vaislas materiāla nodrošināšana ar zootehnisko sertifikātu**

Tīršķirnes vaislas lauksaimniecības dzīvnieka vai krustojuma vaislas cūkas īpašnieks nodrošina ar zootehnisko sertifikātu:

1) pārdošanai paredzētu tīršķirnes vaislas lauksaimniecības dzīvnieku, krustojuma vaislas cūku un to vaislas materiālu;

2) Latvijā ievestu tīršķirnes vaislas lauksaimniecības dzīvnieku, krustojuma vaislas cūku un to vaislas materiālu.

**13. pants. Lauksaimniecības dzīvnieku snieguma pārbaude un pārraudzība, zirgu dalība sacensībās**

(1) Lauksaimniecības dzīvnieku snieguma pārbaude un pārraudzība ir brīvprātīgs pasākums, ko ganāmpulkā nodrošina tā īpašnieks. Lauksaimniecības dzīvnieku sugu snieguma pārbaudes un pārraudzības kārtību nosaka Ministru kabinets.

(2) Ja snieguma pārbaudes dati neatbilst normatīvajos aktos par snieguma pārbaudi un pārraudzību noteiktajām prasībām vai ja tiek izmantots nesertificēts vaislinieks vai vaislas materiāls, snieguma pārbaudes datus neizmanto ciltsdarbā.

(3) Kārtību zirgu dalībai sacensībās nosaka Ministru kabinets.

**14. pants. Prasības un uzdevumi personām, kas nodarbojas ar lauksaimniecības dzīvnieku vērtēšanu, snieguma pārbaudi un pārraudzību, mākslīgo apsēklošanu, olšūnu un embriju transplantāciju**

(1) Lauksaimniecības dzīvniekus vērtē fiziska persona, kas ir saņēmusi sertifikātu attiecīgās sugas vai sugu lauksaimniecības dzīvnieku vērtēšanai un noslēgusi līgumu ar šķirnes lauksaimniecības dzīvnieku audzētāju biedrību vai krustojuma cūku audzētāju organizāciju par lauksaimniecības dzīvnieku vērtēšanu audzēšanas programmas īstenošanai.

(2) Lauksaimniecības dzīvnieku snieguma pārbaudi (izņemot vērtēšanu) un pārraudzību veic:

1) fiziska persona, kas ir saņēmusi sertifikātu attiecīgās sugas vai sugu lauksaimniecības dzīvnieku pārraudzībai, atbilstoši normatīvajiem aktiem par snieguma pārbaudi un pārraudzību apmainās ar informāciju ar šķirnes lauksaimniecības dzīvnieku audzētāju biedrību vai krustojuma cūku audzētāju organizāciju un ievēro vienotu datu ieguves metodiku;

2) fiziska persona, kas ir saņēmusi apliecību attiecīgās sugas vai sugu lauksaimniecības dzīvnieku pārraudzībai vienā ganāmpulkā, atbilstoši normatīvajiem aktiem par snieguma pārbaudi un pārraudzību apmainās ar informāciju ar šķirnes lauksaimniecības dzīvnieku audzētāju biedrību vai krustojuma cūku audzētāju organizāciju un ievēro vienotu datu ieguves metodiku.

(3) Lauksaimniecības dzīvnieku mākslīgo apsēklošanu, tostarp pajetē sagatavota dziļi saldēta embrija transplantāciju, veic:

1) fiziska persona, kas ir saņēmusi sertifikātu attiecīgās sugas vai sugu lauksaimniecības dzīvnieku mākslīgai apsēklošanai;

2) fiziska persona, kas ir saņēmusi apliecību attiecīgās sugas vai sugu lauksaimniecības dzīvnieku mākslīgai apsēklošanai vienā ganāmpulkā.

(4) Lauksaimniecības dzīvnieku olšūnu un embriju transplantāciju veic fiziska persona, kas ir saņēmusi sertifikātu attiecīgās sugas vai sugu lauksaimniecības dzīvnieku olšūnu un embriju transplantācijai.

(5) Izglītības un profesionālās kvalifikācijas prasības fiziskām personām, kas nodarbojas ar lauksaimniecības dzīvnieku vērtēšanu, snieguma pārbaudi un pārraudzību, mākslīgo apsēklošanu, olšūnu un embriju transplantāciju, šo personu apmācības kārtību, kā arī attiecīgo sertifikātu un apliecību izsniegšanas un atsaukšanas kārtību nosaka Ministru kabinets.

**15. pants. Lēmumu apstrīdēšanas un pārsūdzēšanas kārtība**

Pārtikas un veterinārā dienesta un datu centra lēmumus var apstrīdēt un pārsūdzēt Administratīvā procesa likumā noteiktajā kārtībā.

**Pārejas noteikumi**

1. Ar šā likuma spēkā stāšanos spēku zaudē Ciltsdarba un dzīvnieku audzēšanas likums (Latvijas Vēstnesis, 2011, 21. nr.; 2014, 51. nr.).

2. Ministru kabinets līdz 2019. gada 1. janvārim izdod šā likuma 5. panta 13. punktā, 7. panta otrajā daļā, 13. panta pirmajā un trešajā daļā un 14. panta piektajā daļā minētos noteikumus. Līdz šo noteikumu spēkā stāšanās dienai, bet ne ilgāk kā līdz 2018. gada 31. decembrim ir spēkā šādi Ministru kabineta noteikumi, ciktāl tie nav pretrunā ar šo likumu:

1) Ministru kabineta 2011. gada 21. jūnija noteikumi Nr. 475 "Lauksaim­niecības dzīvnieku šķirnes apstiprināšanas un reģistrācijas kārtība";

2) Ministru kabineta 2011. gada 21. jūnija noteikumi Nr. 479 "Cūku pārraudzības kārtība";

3) Ministru kabineta 2011. gada 5. jūlija noteikumi Nr. 548 "Zirgu pārraudzības un zirgu darbaspēju novērtēšanas kārtība, kā arī kārtība, kādā zirgi piedalās sacensībās";

4) Ministru kabineta 2011. gada 12. jūlija noteikumi Nr. 566 "Kārtība, kādā apmāca fiziskās personas, kas veic lauksaimniecības dzīvnieku vērtēšanu, pārraudzību, mākslīgo apsēklošanu, olšūnu un embriju transplantāciju, un kārtība, kādā šīm personām izsniedz un anulē sertifikātus un apliecības";

5) Ministru kabineta 2011. gada 16. augusta noteikumi Nr. 637 "Gaļas kazu pārraudzības kārtība";

6) Ministru kabineta 2011. gada 16. augusta noteikumi Nr. 649 "Trušu un kažokzvēru pārraudzības kārtība";

7) Ministru kabineta 2011. gada 5. jūlija noteikumi Nr. 528 "Aitu pārraudzības kārtība";

8) Ministru kabineta 2015. gada 8. septembra noteikumi Nr. 514 "Gaļas liellopu pārraudzības kārtība";

9) Ministru kabineta 2016. gada 5. janvāra noteikumi Nr. 13 "Slaucamo govju un slaucamo kazu pārraudzības kārtība".

Zemkopības ministrs

Jānis Dūklavs